Document ID: 32001D0734

Kommissionens beslutning
af 11. oktober 2001
om sjette ændring af beslutning 2000/284/EF om listen over godkendte sædopsamlingsstationer for indførsel af hingstesæd fra tredjelande og om ændring af beslutning 94/63/EF
(meddelt under nummer K(2001) 3036)
(EØS-relevant tekst)
(2001/734/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, til direktiv 90/425/EØF(1), senest ændret ved Kommissionens beslutning 95/176/EF(2), særlig artikel 17, stk. 3, litra b), og
ud fra følgende betragtninger:
(1) Ved Kommissionens beslutning 2000/284/EF(3), senest ændret ved beslutning 2001/612/EF(4), blev der opstillet en liste over godkendte sædopsamlingsstationer for indførsel af hingstesæd fra tredjelande.
(2) Myndighederne i USA har officielt meddelt Kommissionen, at de i henhold til direktiv 92/65/EØF har godkendt yderligere seks stationer for opsamling af hingstesæd, og at det er nødvendigt at ændre og supplere oplysningerne om stationer for opsamling af hingstesæd, som er godkendt i henhold til direktiv 92/65/EØF.
(3) Myndighederne i USA har endvidere officielt meddelt Kommissionen, at de har tilbagekaldt godkendelsen af to stationer, Carol Rose Quarter Horse Ranch (99TX005-EQS) og Tylord Farm (97VT001-EQS).
(4) Myndighederne i Mexico har officielt meddelt Kommissionen, at de i henhold til direktiv 92/65/EØF har godkendt en station for opsamling af hingstesæd.
(5) Myndighederne i Australien har officielt meddelt Kommissionen, at de i henhold til direktiv 92/65/EØF har godkendt endnu en station for opsamling af hingstesæd.
(6) Myndighederne i Australien har endvidere officielt meddelt Kommissionen, at de har tilbagekaldt godkendelsen af stationen Belcam Stud Artificial Breeding Centre (QLD-AB-01).
(7) Myndighederne i Canada har officielt meddelt Kommissionen, at det er nødvendigt at ændre visse oplysninger om en station for opsamling af hingstesæd, som er godkendt i henhold til direktiv 92/65/EØF.
(8) Listen bør ændres på grundlag af de nye oplysninger, der er meddelt af de pågældende tredjelande, og ændringerne bør fremhæves for at tydeliggøre dem.
(9) Falklandsøerne og St. Pierre og Miquelon er blevet optaget på listen over tredjelande i bilaget til Rådets beslutning 79/542/EØF(5), hvorfra medlemsstaterne tillader indførsel af hovdyr, og de skal derfor også opføres på den liste, som blev opstillet ved beslutning 2000/284/EF.
(10) Ved Kommissionens beslutning 94/63/EF(6) blev der opstillet en foreløbig liste over tredjelande, hvorfra medlemsstaterne tillader indførsel af sæd, æg og embryoner af får, geder og hovdyr og æg og embryoner af svin.
(11) Beslutning 2000/284/EF blev udfærdiget i overensstemmelse med bestemmelserne i del II i bilaget til beslutning 94/63/EF, hvorefter medlemsstaterne tillader indførsel af sæd af hovdyr fra de tredjelande, der er opført i del I i bilaget til beslutning 79/542/EØF for indførsel af levende hovdyr.
(12) Med den fastlagte ordning for individuel godkendelse af sædopsamlingsstationer, der er opført i beslutning 2000/284/EF, forekommer det hensigtsmæssigt at ændre den principielle liste, som er fastsat i beslutning 94/63/EF, så hingstesæd kan indføres fra de tredjelande, hvorfra permanent indførsel af levende registrerede heste, registrerede hovdyr eller hovdyr til opdræt og som brugsdyr er tilladt i henhold til Kommissionens beslutning 93/197/EØF(7), senest ændret ved beslutning 2001/619/EF(8), om sundhedsmæssige betingelser og udstedelse af sundhedscertifikat ved indførsel af registrerede hovdyr og hovdyr til opdræt og som brugsdyr. Hingstesæd kan dog kun indføres, hvis den opsamles fra hovdyr af den tilsvarende kategori af levende hovdyr, der er godkendt til indførsel til Fællesskabet i henhold til beslutning 93/197/EØF.
(13) Da landene på listen betegnes ved de ISO-alpha2-koder, der anvendes i EF-lovgivningen om nomenklaturen for lande og territorier i udenrigshandelen, herunder Kommissionens forordning (EF) nr. 2032/2000(9), bør sådanne koders foreløbige status angives, hvor det er nødvendigt.
(14) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilaget til beslutning 2000/284/EF affattes som angivet i bilaget til nærværende beslutning.
Artikel 2
Del II i bilaget til beslutning 94/63/EF affattes således: "DEL II
1. Liste over tredjelande, hvorfra medlemsstaterne tillader indførsel af æg og embryoner af hovdyr:
Tredjelande, der er opført i del I af listen i bilaget til beslutning 79/542/EØF, og hvorfra medlemsstaterne tillader indførsel af levende hovdyr.
2. Liste over tredjelande, hvorfra medlemsstaterne tillader indførsel af sæd af hovdyr:
Tredjelande, der er opført i del 1 og 2 af listen i bilaget til beslutning 79/542/EØF, og hvorfra medlemsstaterne tillader permanent indførsel af registrerede heste, registrerede hovdyr eller hovdyr til opdræt eller som brugsdyr, såfremt den kategori af hovdyr, hvorfra sæd blev opsamlet til udførsel til Fællesskabet, svarer til den kategori af levende hovdyr, hvis indførsel tillades i henhold til beslutning 93/197/EØF."
Artikel 3
Denne beslutning er rettet til medlemsstaterne.
Udfærdiget i Bruxelles, den 11. oktober 2001.

Labels: 3
5
6